Ngǎ myāyəm é dzam mǎmēn ai bətará bī ngábɔ yǎ miǹnam mifə ? Yə bəzambá yā məyɔ̌ŋ yā miǹnam mítē bə́ ngátâm bǐ ngul yə ákodě bɔ̄ á wɔ́ wáma· 14Zambá ḿbə́ yǎ bəzambá bə́sə̄ yā məyɔŋ mə́tē yā bə̄tará bə́ ngáman dzâ a ngábi ngul yə ákodě bod bóé á mɔ́ mábán. nâ Zambá wāān a yi bɔ̌ ngul yə ákodě mínā á wɔ́ wáma ? 15Asú tē, éyɔŋ dzí, Ezékias a bə́ mína dug ngə́ ákə ai mína á ńdīmi ḿból tē, mǐ bə́ nyé yə́bə, amú təge ai zambá yǎ áyɔŋ ziŋ ngə́ édzóe ziŋ a ngábɔ yǎ ngul yə ákodě bod bóé á wɔ́ wáma ngə́ á wɔ́ bətará báma. Fɔ́g fé bəzambá báán bə́ sə́ kig mína dzǎm kode á wɔ́ womo !” 16Nálā ńgɔ bítúgā bíé bí kələ byákɔ́bɔ ai Ǹtondôbə Zambá ai Ezékias, m̀bɔ esíé wōē, 17ńdɔ Senakérib a ngátil kálada nə́ a ta Ǹtondôbə, Zambá Ísraɛ̂l, a kɔ́bɔgɔ ai nyé nâ: “Anə́ bəzambá yā məyɔ̌ŋ yā miǹnam bá ndzí kig kodě bod bábán á mɔ́ máma, éyə̄ fə Zambá Ezékias ǎ yi bɔ̌ təge kodě bod bóé á wɔ́ wámā nálā.” 18Bəbɔ bisísíé bə́ Senakérib bə́ yédegan nálā á yób étē á ńkɔ̄bɔ̄ Yúdea ású é bǒd yā Yērúzalɛ̌m yā bə́ ngábə́ tə́lē á ḿfim á yób nə́ bə́ mbáda, bâsii bɔ́, eyɔ̌ŋ tē báyi nɔŋ tísɔn. 19Bə́ kɔ́bɔgɔ tə́ ai Zambá yǎ Yērúzalɛm, hə anə́ bákɔ́bɔ ai bəzambá yā məyɔ̌ŋ yā sí, ébá bə́ nə́ bikokomǎ yā mɔ́ mə́ bod. 20Ńdɔ ǹkúkúmá Ezékias bân profɛ́d Isaías, mɔ́n Amots, bə́ ngákogolan ású é dzam dí bə́ ngalɔ́ŋ bīkígá á yób. 21Ńdɔ Ǹtondôbə a ngálóm éngəlɛs, a mǎn dzáā miǹgungúl mí bod bítā mísə, ai bədzóe ai miǹtómbā yā miǹkán míńkúkúmá yā Asiría. Ńdɔ a ngádúgan ai osɔ́n ásū á ńnam wóé. Éyɔŋ a ngákə kwí á ndá zambá wōē ńdɔ̄ bɔ́n bóé bəvɔ́g bə́ ngátúbulu nyé ai okəŋ bitá. 22Éyə Ǹtondôbə a ngákode Ezékias ai bátɔbɔ ǹnamǎ yā Yērúzalɛm á wɔ́ Senakérib, ǹkúkúmá yā Asiría, ná ai á wɔ́ míńzízíŋ míé misə, ńdɔ a ngávə́ bɔ evúvoe miḿfág misə.